20mm regn på bare fire timer. Det var realiteterne, da DGI Landsstævnets arrangørere torsdag morgen skulle sætte gang i dagens program. Et program, der på grund af den megen regn, kommer til at se noget anderledes ud end først planlagt. - Det giver udfordringer, fordi der er nogle idrætsaktiviteter der ikke kan gennemføres. Der har vi de idrætsansvarlige for hvert aktvitetssted, der vurderer, om det er ansvarligt at gennemføre aktiviteten eller ej. Vi har blandt andet end gymnastikopvisning, der er flyttet, og Vi har haft aktiviter i vores havnebad og skudehavnen, de er blevet aflyst på grund af al det regn der kommer, og ellers er der ikke aflyst mere, fortæller eventchef ved Aalborg Event, Søren Thorst. Den helt store styrkeprøve ved landsstævnet er åbningsceremonien, der er et kæmpe show. Men det dårlige vejr kan altså også få konsekvenser for et af landsstævnets helt store højdepunkter. -  Hvis det fortsætter sådan her, så vil der være nogle ting i åbningsarrangementet, som ikke kan lade sig gøre, men så har de en plan b. Der kommer opvisning, det bliver bare et andet show, end det vi havde regnet med, fortæller Søren Thorst. På trods af de mange udfordringer så holder eventchefen humøret højt. Regnen kan man ikke gøre det store ved, men så må man få det bedste ud af det. - Det er rigtig, rigtig træls. Men der er jo ikke noget, vi kan gøre ved det. Vi må tage det med godt humør og få det til at gå på allerbedste måde. Og ifølge vejrudsigten så ser det bedre ud i løbet af dagen, og det håber vi rigtig meget på, at det bliver, fortæller Søren Thorst. Den officielle åbning af DGI Landsstævnet starter med parade klokken 15.30 og kulminerer i det store åbningsshow klokken 19.10 på havnefronten i Aalborg.

Referat:
Den kraftige regn begynder nu for alvor at få konsekvenser for aktiviteterne til DGI Landsstævne.